Kap. 116, 150, 163, 164, 165, 167, 170, 171

Prop. 23 S

(2016–2017)
Proposisjon til Stortinget (forslag til stortingsvedtak)

Endringar i statsbudsjettet 2016 under Utanriksdepartementet

Tilråding frå Utanriksdepartementet 25. november 2016, godkjend i statsråd same dagen. (Regjeringa Solberg)

Dokumentet på regjeringen.no

1 Samandrag

Under programområde 02 Utanriksforvaltning blir det gjort framlegg om netto auke på 139 mill. kroner grunna meirbehov på 159 mill. kroner til FNs fredsbevarande operasjonar og eit netto mindrebehov på 20 mill. kroner til andre organisasjonar.

Under programområde 03 Internasjonal utviklingshjelp blir det gjort framlegg om omdisponeringar på til saman 662 mill. kroner. I hovudsak er omdisponeringane mogelege pga. mindre ODA-godkjende asyl- og flyktningutgifter i Noreg enn tidlegare rekna med. Dei ledige midlane blir i hovudsak foreslått løyvde til humanitær hjelp til Syria og nabolanda, men og til andre tiltak m.a. i Afrika.

2 Programområde 02 Utanriksforvaltning

Kap. 116 Deltaking i internasjonale organisasjonar

Post 70 Tilskot til internasjonale organisasjonar

Denne posten inneheld pliktige kontingentar til internasjonale organisasjonar Noreg er medlem i, og kontingentane blir utbetalt i ulike valutaer, men hovudsakeleg euro og dollar.

Det ligg an til eit tilleggsbehov på 159 mill. kroner til FNs fredsbevarande operasjonar. Dette skuldast overheng frå 2015, som er resultat av FNs 3-årige syklus for forhandlingar om bidragsskalaen. Dette gjer at betalingskravet i 2016 er 120 pst. samanlikna med eit normalår. Meirforbruket er på totalt 171 mill. kroner, av dette blir 159 mill. kroner budsjettert på kap. 116, post 70 og resterande 12 mill. kroner (ODA-delen/7 pst.) på kap. 170, post 78.

Andre justeringar (netto – 20 mill. kroner) er i hovudsak relatert til endra valutakursar målt mot norske kroner:

Nordisk ministerråd (-28,7 mill. kroner),

FNs internasjonale straffedomstolar (-9,8 mill. kroner),

NATO (+9,5 mill. kroner),

regulært bidrag til FN (-4,9 mill. kroner),

Europarådet (+6 mill. kroner),

Den internasjonale straffedomstol (+2,7 mill. kroner),

FAO (+1,6 mill. kroner),

OSSE (+1,4 mill. kroner),

OECD (+1,3 mill. kroner).

Det blir gjort framlegg om å auke løyvinga på posten med 139 mill. kroner.

3 Programområde 03 Internasjonal utviklingshjelp

Det blir gjort framlegg om omdisponeringar på til saman 662 mill. kroner innanfor Utanriksdepartementet sin del av budsjettet for utvikling. Ledige midlar skuldast i hovudsak mindre behov til ODA-godkjende flyktningetiltak i Noreg og til kjøp av konsulenttenester.

Det blir foreslått å auke løyvinga til naudhjelp og humanitær hjelp med 500 mill. kroner. Den auka løyvinga vil bli nytta til hjelp i Syria og nabolanda. Dei humanitære behova i Syria og nabolanda er framleis svært store. I Syria har meir enn 13,5 millionar menneske behov for humanitær hjelp og meir enn 6,5 millionar er internt fordrivne. Husly for vinteren, medisinsk hjelp og naudhjelp til kringsette område er dei mest prekære behova på kort og mellomlang sikt. For folk som er på flukt i Irak er det særleg mat, vatn og husly for vinteren som er naudsynte strakstiltak.

Forslag til auka løyvingar

Kap. 150 Utviklingshjelp til Afrika

Post 78 Regionløyving for Afrika, kan overførast

Løyvinga blir foreslått auka med 50 mill. kroner til eit kraftlinjeprosjekt i Uganda og til stabiliseringsfond for Somalia.

Kap. 163 Nødhjelp, humanitær hjelp og menneskerettar

Post 70 Naudhjelp og humanitær hjelp, kan overførast

Løyvinga blir foreslått auka med 500 mill. kroner.

Auken vil styrke responsen på dei store humanitære behova i Syria og nabolanda. Aktuelle kanalar er FNs Høgkommissær for flyktningar (UNHCR), FNs matvareprogram (WFP) og FNs barnefond (Unicef). Støtta til Den internasjonale Raude Kross-komiteen (ICRC), FNs humanitære landfond og FNs utviklingsprograms (UNDP) stabiliseringsfond (FFIS) i Irak vil også bli auka.

Kap. 164 Fred, forsoning og demokratitiltak

Post 70 Fred, forsoning og demokratitiltak, kan overførast

Løyvinga blir foreslått auka med 2 mill. kroner til Raftoprisvinnar Yanar Mohammed sin organisasjon Organization of Women’s Freedom in Iraq (OWFI). Løyvinga vil gå til det arbeidet organisasjonen gjer for kvinner ramma av konflikt i Irak, med fokus på kvinner frå område frigitt frå ISIL. Støtta vil bli kanalisert gjennom Nobel Women's Initiative.

Kap. 170 FN-organisasjonar m.m.

Post 76 FN og globale utfordringar m.m., kan overførast

Løyvinga blir foreslått auka med 15 mill. kroner til auka støtte til UNDPs tematiske fond for konfliktførebygging og tidleg gjenoppbygging (Fredsbyggingsfondet).

Post 77 FNs aidsprogram (UNAIDS), kan overførast

Løyvinga blir foreslått auka med 20 mill. kroner for auka støtte til tiltak gjennom UNAIDS.

Post 78 Bidrag andre FN-organisasjonar m.m., kan overførast

Løyvinga blir foreslått auka med 24 mill. kroner.

Tilleggsbehovet i år gjeld ODA-delen av pliktige bidrag til internasjonale organisasjonar Noreg er medlem av. Meirutgiftene skuldast i hovudsak endra valutakurs (for euro og USdollar) og meirbehov under FNs fredsbevarande operasjonar, jf. omtale under kap. 116 Deltaking i internasjonale organisasjonar ovanfor.

Kap. 171 Multilaterale finansinstitusjonar

Post 72 Strategisk samarbeid med multilaterale utviklingsbankar og finansinstitusjonar, kan overførast

Løyvinga blir foreslått auka med 51 mill. kroner til nabolandsstøtte for Syria (Verdsbankens MENA Concessional Financing Facility), og støtte til Verdsbankens nye fleirgjevarfond for vatn.

Forslag til reduserte løyvingar

Kap. 165 Forsking, kompetanseheving og evaluering

Post 01 Driftsutgifter

Løyvinga blir foreslått redusert med 10 mill. kroner pga. mindre behov enn tidlegare budsjettert.

Kap. 167 Flyktningtiltak i Noreg, godkjende som utviklingshjelp (ODA)

Post 21 Spesielle driftsutgifter

Etter OECD/DAC sine retningslinjer kan enkelte flyktningutgifter knytta til opphald for aysylsøkjarar og flyktningar i Noreg det første året klassifiserast som offisiell utviklingshjelp (ODA). Nye overslag tilseier at dei ODA-godkjende utgiftene på bistandsbudsjettet ligg an til å bli 652 mill. kroner mindre enn tidlegare budsjettert. Det blir i denne samanhengen vist til omtale av flyktningtiltaka i Noreg i proposisjonane til Justis- og beredskapsdepartementet, Barne og likestillingsdepartementet og Kunnskapsdepartementet.

Det blir gjort framlegg om å redusere løyvinga på posten (kap. 167, post 21) med til saman 652,047 mill. kroner.

Tilråding

Utanriksdepartementet

tilrår:

At Dykkar Majestet godkjenner og skriv under eit framlagt forslag til proposisjon til Stortinget om endringar i statsbudsjettet 2016 under Utanriksdepartementet.

Vi HARALD, Noregs Konge,

stadfester:

Stortinget blir bede om å gjere vedtak om endringar i statsbudsjettet 2016 under Utanriksdepartementet i samsvar med eit vedlagt forslag.

Forslag
til vedtak om endringar i statsbudsjettet 2016 under Utanriksdepartementet

I

I statsbudsjettet for 2016 blir det gjort følgjande endringar:

Utgifter:

Kap. | Post | Formål | Kroner
116 |  | Deltaking i internasjonale organisasjonar |
| 70 | Tilskot til internasjonale organisasjonar, vert auka med | 139 000 000
|  | frå kr 1 551 475 000 til kr 1 690 475 000 |
150 |  | Utviklingshjelp til Afrika |
| 78 | Regionløyving for Afrika, kan overførast, vert auka med | 50 000 000
|  | frå kr 2 094 640 000 til kr 2 144 640 000 |
163 |  | Naudhjelp, humanitær hjelp og menneskerettar |
| 70 | Naudhjelp og humanitær hjelp, kan overførast, vert auka med | 500 000 000
|  | frå kr 4 389 042 000 til kr 4 889 042 000 |
164 |  | Fred, forsoning og demokrati |
| 70 | Fred, forsoning og demokratitiltak, kan overførast, vert auka med | 2 000 000
|  | frå kr 390 900 000 til kr 392 900 000 |
165 |  | Forsking, kompetanseheving og evaluering |
| 01 | Driftsutgifter, vert redusert med | 9 953 000
|  | frå kr 120 537 000 til kr 110 584 000 |
167 |  | Flyktningtiltak i Noreg, godkjende som utviklingshjelp (ODA) |
| 21 | Spesielle driftsutgifter, vert redusert med | 652 047 000
|  | frå kr 7 371 607 000 til kr 6 719 560 000 |
170 |  | FN-organisasjonar m.m. |
| 76 | FN og globale utfordringar, kan overførast, vert auka med | 15 000 000
|  | frå kr 223 300 000 til kr 238 300 000 |
| 77 | FNs aidsprogram (UNAIDS), kan overførast, vert auka med | 20 000 000
|  | frå kr 120 000 000 til kr 140 000 000 |
| 78 | Bidrag andre FN-organisasjonar m.m, kan overførast, vert auka med | 24 000 000
|  | frå kr 212 300 000 til kr 236 300 000 |
171 |  | Multilaterale finansinstitusjonar |
| 72 | Strategisk samarbeid med multilaterale utviklingsbankar og finansinstitusjonar, kan overførast, vert auka med | 51 000 000
|  | frå kr 110 500 000 til kr 161 500 000 |